हालाकि पांडा ने लगभग एक महीने पहले ख़ुद को पार्टी से अलग-थलग कर लिया था और उड़ीसा माओवादी पार्टी के नाम से अपनी एक अलग पार्टी बनाने की घोषणा की थी.सीपीआई(माओवादी) के पोलितब्यूरो सदस्य और उसके मध्य क्षेत्र के प्रमुख के. सुदर्शन ऊर्फ़ आनंदर ने कहा कि पांडा को पार्टी से निष्कासित किया जा रहा है क्योंकि, ''उन्होंने पार्टी, जन क्रांति, और उड़ीसा की पीड़ित जनता के साथ विश्वासघात किया है.''43 साल के पांडा के ऊपर सरकार ने 20 लाख रूपए की ईनामी रक़म की घोषणा की गई है. पांडा उड़ीसा के रायगढ़, गजपति, कंधमाल और गंजाल ज़िलों में सक्रिय रहते थे.पांडा उड़ीसा में 2008 में विश्व हिंदू परिषद के नेता लक्ष्मनानंद सरस्वति की हत्या के मुख्य अभियुक्त हैं.सरस्वति की हत्या के बाद कंधमाल में कई सांप्रदायिक दंगे हुए थे.इसके अलावा पांडा पर इसी साल मार्च महीने में दो इतालवी नागरिकों के अपहरण का भी आरोप है.पांडा ने लगभग एक महीने पहले पार्टी के महासचिव मुपल्ला लक्ष्मण राव ऊर्फ़ गणपति को एक 16 पन्नों का ख़त लिखा था जिसमें उन्होंने कहा था कि माओवादी बिना सोचे समझे हिंसा कर रहें हैं और उनमें आम बेगुनाह लोग मारे जा रहे हैं. उन्होंने वो पत्र मीडिया को भी भेज दिया था.पांडा ने ये भी आरोप लगाया था कि आदिवासियों का सबसे ज़्यादा शोषण माओवादी करते हैं और माओवादी पार्टी के कार्यकर्ता आदिवासी महिलाओं का यौन उत्पीड़न करते हैं.लेकिन पार्टी ने पांडा के इन आरोपों का खंडन करते हुए कहा है कि वो सत्ताधारी वर्ग से मिल गए हैं और वो पार्टी पर बेबुनियाद इलज़ाम लगा रहे हैं.पार्टी प्रवक्ता आनंद का कहना था कि इन मुद्दों पर सब्यासाची पांडा की राय कोई नहीं है और उन्हें अपने आचरण को सुधारने के कई अवसर दिए गए थे लेकिन उन्होंने ऐसा नहीं किया.माओवादी पार्टी इन दिनों नेतृत्व संकट से गुज़र रही है क्योंकि उनके कई वरिष्ठ नेता या तो पुलिस मुठभेड़ में मारे गए हैं या गिरफ़्तार कर लिए गए हैं.